**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1655/2015

**1677a**

### I n f o r m á c i a

**o prerokovaní návrhu poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (tlač 1677) vo  výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Národná rada Slovenskej republiky uznesením č. 1999 z 30. septembra 2015 pridelila návrh poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (tlač 1677) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre nezlučiteľnosť funkcií.

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného návrhu ústavného zákona v druhom čítaní vo výboroch.

 **I.**

 Poslanci Národnej rady Slovenskej republiky, ktorí nie sú členmi výborov, ktorým bol návrh ústavného zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu ústavného zákona (§ 75 ods. 2 zákona o rokovacom poriadku Národnej rady Slovenskej republiky).

II.

Návrh poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (tlač 1677)prerokovali všetky výbory, ktorým bol uvedený návrh ústavného zákona pridelený.

Výbor Národnej rady Slovenskej republiky pre verejnú správu a regionálny rozvoj ho uznesením č. 273 z 3. novembra 2015 odporúčal Národnej rade Slovenskej republiky schváliť.

Ústavnoprávny výbor Národnej rady Slovenskej republiky a Výbor Národnej rady Slovenskej republiky pre nezlučiteľnosť funkcií neprijali uznesenie, keďže návrh uznesenia nezískal súhlas trojpätinovej väčšiny všetkých poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 **III.**

 Z uznesenia Výboru Národnej rady Slovenskej republiky pre verejnú správu a regionálny rozvoj uvedeného v II. bode tejto informácie vyplývajú tieto pozmeňujúce a doplňujúce návrhy:

1. V šiestom bode v čl. 8 ods. 1 sa vypúšťa predložka „v“.

V prvom aj v druhom riadku navrhovaného textu je potrebné vypustiť predložku „v“, ktorá je nadbytočná.

**Výbor NR SR pre verejnú správu a regionálny rozvoj**

2. Za bod 10 sa vkladá nový bod 11, ktorý znie:

„11. V čl. 9 ods. 6 sa slová „odseku 10“ nahrádzajú slovami „odseku 9“.“.

Doterajšie body sa primerane prečíslujú.

Ide o legislatívno-technickú úpravu, ktorá vyplýva z navrhovanej zmeny v čl. 9 dvanástom bode tohto návrhu zákona.

**Výbor NR SR pre verejnú správu a regionálny rozvoj**

3. V dvanástom bode  sa v úvodnej vete slová „až 12“ nahrádzajú slovami „až 11“, zároveň sa vypúšťa odsek 12 a posledná veta.

Navrhovaná legislatívno-technická zmena vyplýva z toho, že je dôvodné ponechať odsek 12  platného znenia ústavného zákona a preto je potrebné navrhovaný odsek 12 zaradiť ako nový bod.

**Výbor NR SR pre verejnú správu a regionálny rozvoj**

4. Za bod 12 sa vkladá nový bod 13, ktorý znie:

„13. V čl. 9 sa za odsek 11 vkladá nový odsek 12, ktorý znie:

„(12) Výnos z pokút zaplatených

verejnými funkcionármi podľa čl. 2 ods. 1 písm. a) až n) a t) až ap) je príjmom štátneho rozpočtu,

verejnými funkcionármi podľa čl. 2 ods. 1 písm. o) a p) je príjmom rozpočtu príslušnej obce,

verejnými funkcionármi podľa čl. 2 ods. 1 písm. q) a r) je príjmom rozpočtu príslušného vyššieho územného celku

verejnými funkcionármi podľa čl. 2 ods. 1 písm. s) je príjmom príslušnej verejnej vysokej školy.

štatutárnymi orgánmi orgánov verejnej moci a orgánov právnických osôb podľa čl. 9 ods. 15 je príjmom štátneho rozpočtu.“.“.

Doterajšie odseky 12 až 16 sa primerane prečíslujú.

Ďalšie body sa primerane prečíslujú.

Vzhľadom na to, že je potrebné zachovať znenie pôvodného odseku 12 (po prečíslovaní odsek 13) odporúčame pôvodne navrhovaný odsek 12 v čl. 9 zaradiť ako nový bod. Ide o legislatívno-technickú úpravu, ktorá nadväzuje na zmenu navrhovanú v dvanástom bode návrhu ústavného zákona.

**Výbor NR SR pre verejnú správu a regionálny rozvoj**

5. Za bod 13 sa vkladá nový bod 14, ktorý znie:

„14. V čl. 9 ods. 15 sa slová „v odseku 10 písmeno a)“ nahrádzajú slovami „v odseku 9 písmeno a),“ v odseku 16 sa slová „odseku 14“ nahrádzajú slovami „odseku 15“ a  v odseku 17 sa slová „odseku 10“ nahrádzajú slovami „odseku 9“.“.

Ďalšie body sa následne prečíslujú.

V nadväznosti na úpravy navrhované v čl. 9 je potrebné vykonať prečíslovanie vnútorných odkazov v čl. 9 ods. 15, 16 a l7 (pred prečíslovaním ods. 14, 15 a 16).

**Výbor NR SR pre verejnú správu a regionálny rozvoj**

6. Doterajší bod 14 znie:

„14. V čl. 10 ods. 2 sa slová „čl. 9 ods. 10“ nahrádzajú slovami „čl. 9 ods. 9“ a v čl. 10 ods. 4 sa slová „čl. 9 ods. 14“ nahrádzajú slovami „čl. 9 ods. 15“.“.

V nadväznosti na navrhované zmeny je potrebné primerane prečíslovať vnútorné odkazy.

**Výbor NR SR pre verejnú správu a regionálny rozvoj**

IV.

Návrh spoločnej správy, vrátane stanoviska gestorského výboru, prerokoval Ústavnoprávny výbor Národnej rady Slovenskej republiky na 118. schôdzi 10. novembra 2015. Spoločná správa, ani stanovisko gestorského výboru neboli schválené, keďže návrh stanoviska gestorského výboru, ani návrh spoločnej správy, nezískali súhlas potrebnej väčšiny. Predseda Ústavnoprávneho výboru Národnej rady Slovenskej republiky zároveň určil za spoločnú spravodajkyňu poslankyňu Národnej rady Slovenskej republiky **Annu Vittekovú**, ktorá predkladá predmetnú informáciu a bude navrhovať ďalší postup.

 Róbert Madej

 predseda Ústavnoprávneho výboru

 Národnej rady Slovenskej republiky

Bratislava 10. novembra 2015